钦定古今图书集成/明伦汇编/人事典/第071卷 > 西畴常言 > 《墙上难为趋》晋·傅休奕
## 钦定古今图书集成/明伦汇编/人事典/第071卷 > 西畴常言 > 《墙上难为趋》晋·傅休奕

门有车马客，骖服若腾飞。垂组结玉佩，繁藻纷葳蕤。
冯轼垂长缨，顾盼有馀辉。贫主屣弊履，整此蓝褛衣。
客曰嘉病乎，正色意无疑。吐言若覆水，摇舌不可追。
渭滨渔钓翁，乃为周行谘。颜回处陋巷，大圣称庶几。
苟富不知度，千驷贱采薇。季孙由俭显，管仲病三归。
夫差眈淫侈，终为越所围。遗身外荣利，然后享巍巍。
迷者一何众，孔难知德希。甚美致憔悴，不如豚豕肥。
杨朱泣路岐，失道令人悲。子贡欲自矜，原宪知其非。
屈伸各异势，穷达不同资。夫唯《体中庸》，先天天不违。